Gru-ongeluk eis onderwysers, leerder(Argieffoto: Verskaf) Die Vrystaatse departement van onderwys het sy skok en hartseer uitgespreek ná die dood van vier onderwysers, een lid van die skoolbeheerliggaam en een leerder in ŉ motorongeluk Vrydagaand. Die oorledenes is almal van Sekoko Primary School op Paul Roux. Volgens die departement het die ongeluk rondom 21:00 op die N5 buite Bethlehem plaasgevind. Die passasiers was op pad terug van ŉ werksessie wat hulle op Tweeling bygewoon het. “Die wit 22-sitplek Mercedes-Benz Sprinter waarin die oorledenes gereis het, het omgeslaan en vyf van die insittendes, vier vroue en een man, is op die toneel dood,” het Howard Ndaba, woordvoerder van die Vrystaatse departement van onderwys Saterdag gesê. Nog ŉ insittende is Saterdag in die hospitaal dood. Nóg sewe insittendes het ernstige beserings opgedoen en is na verskeie hospitale in die omgewing vervoer. “Die departement dra graag sy opregte medelye met die familie en die hele skoolgemeenskap oor. Ons hou hulle in ons gebede in hierdie moeilike tyd,” het die provinsiale departement van onderwys gesê. Die polisie ondersoek die oorsaak van die ongeluk en beradingsdienste sal aan leerders en onderwysers beskikbaar gestel word.